b'\n_START_ARTICLE_\nLjudmila Novak\n_START_SECTION_\n\xc5\xbdivljenjepis\n_START_PARAGRAPH_\nOsnovno \xc5\xa1olo je obiskovala v doma\xc4\x8dem kraju, v Zgornji Velki, kjer je bila tudi \xc4\x8dlanica ko\xc5\xa1arka\xc5\xa1ke \xc5\xa1olske in klubske reprezentance. Po zaklju\xc4\x8deni osnovni \xc5\xa1oli se je vpisala v Prvo gimnazijo Maribor, \xc5\xa1olanje pa nadaljevala na Filozofski fakulteti, kjer je leta 1982 diplomirala iz  nem\xc5\xa1kega in slovenskega jezika s knji\xc5\xbeevnostjo. Najprej se je zaposlila v srednje\xc5\xa1olskem centru v Murski Soboti, nato pa leta 1985 pou\xc4\x8devala v dekli\xc5\xa1kem vzgajali\xc5\xa1\xc4\x8du v Vi\xc5\xa1nji Gori, kjer je bila tudi vodja srednje \xc5\xa1ole. Med letoma 1986 in 2004 je na Zavodu za usposabljanje invalidne mladine Kamnik pou\xc4\x8devala slovenski in nem\xc5\xa1ki jezik s knji\xc5\xbeevnostjo.\n_START_SECTION_\nPolitika\n_START_PARAGRAPH_\nSvojo politi\xc4\x8dno pot je za\xc4\x8dela z vstopom v Novo Slovenijo \xe2\x80\x93 kr\xc5\xa1\xc4\x8dansko ljudsko stranko, leta 2000. Med letoma 2000 in 2004 je bila \xc4\x8dlanica Sveta stranke. Leta 2001 so ji ob\xc4\x8dani Morav\xc4\x8d zaupali mesto \xc5\xbeupanje. \xc5\xbdupansko funkcijo je opravljala do leta 2004, ko je bila na prvih evropskih volitvah v Sloveniji na listi Nove Slovenije izvoljena v Evropski parlament. Od leta 2001 do 2002 je bila \xc4\x8dlanica predsedstva Skupnosti ob\xc4\x8din Slovenije. V letu 2004 je postala tudi predstavnica ob\xc4\x8dine Morav\xc4\x8de v Zdru\xc5\xbeenju pode\xc5\xbeelskih ob\xc4\x8din EU. Med letom 2001 in 2004 je bila \xc4\x8dlanica Kongresa lokalnih skupnosti Sveta Evrope. Na 2. rednem kongresu NSi v Novi Gorici je postala podpredsednica Nove Slovenije._NEWLINE_Na dr\xc5\xbeavnozborskih volitvah leta 2008 je NSi dosegla 3,40 odstotkov glasov, s \xc4\x8dimer se stranka ni uvrstila v Dr\xc5\xbeavni zbor Republike Slovenije. Po razglasitvi rezultatov je z mesta predsednika NSi odstopil dr. Andrej Bajuk,\xc2\xa0izvr\xc5\xa1ilni odbor NSi pa je imenoval podpredsednico Ljudmilo Novak za vr\xc5\xa1ilko dol\xc5\xbenosti predsednika do izrednega volilnega kongresa.\xc2\xa0Delegatke in delegati so nato na izrednem volilnem kongresu 15. novembra 2008 v Ljubljani za novo predsednico izvolili Ljudmilo Novak._NEWLINE_4. decembra 2011 se je NSi pod vodstvom Ljudmile Novak kot prvi stranki na pred\xc4\x8dasnih parlamentarnih volitvah uspelo vrniti v Dr\xc5\xbeavni zbor RS. Z rezultatom 4,88 odstotkov oz. 53.758 glasov je bila v DZ RS izvoljena tudi predsednica stranke Ljudmila Novak. DZ RS se je sestal na svoji konstitutativni seji 21. decembra 2011 na kateri je s 70 glasovi poslank in poslancev izvolil predsednico NSi in poslanko Ljudmilo Novak za podpredsednico Dr\xc5\xbeavnega zbora RS. 10. februarja 2012 je bila v DZ RS potrjena kot \xc4\x8dlanica 10. slovenske vlade in sicer kot Ministrica za Slovence v zamejstvu in tujini. Decembra 2012 je v Vipavi potekal 6. kongres NSi na katerem je bila ponovno z veliko podporo predstavnikov izvoljena na mesto predsednice stranke._NEWLINE_Leto 2014 je bilo volilno leto - najprej so bile na vrsti volitve v Evropski parlament, na katerih je kot kandidatka sodelovala tudi Ljudmila Novak, tem pa so julija sledile \xc5\xa1e dr\xc5\xbeavnozborske volitve, kjer je bila Ljudmila Novak ponovno izvoljena za poslanko. Oktobra so potekale \xc5\xa1e lokalne volitve, kjer je NSi zabele\xc5\xbeila najbolj\xc5\xa1i rezultat po letu 2002. Novembra 2014 je na Vrhniki potekal tudi 8. Kongres NSi, kjer je bil Ljudmili Novak z dvotretjinsko ve\xc4\x8dino zaupan \xc5\xa1e en mandat predsednice stranke. Ljudmila Novak je za predsednico stranke NSi za nov dvoletni mandat kandidirala tudi na 10. kongresu v Bre\xc5\xbeicah, kjer je kot edina kandidatka dobila ve\xc4\x8d 90 odstotno podporo. 31. januarja 2018 je odstopila kot predsednica stranke v korist Mateja Tonina.\n_START_SECTION_\nEvropska poslanka 2019-2024\n_START_PARAGRAPH_\nJunija 2004 je bila izvoljena za evropsko poslanko. V Evropskem parlamentu je bila \xc4\x8dlanica Odbora za kulturo in izobra\xc5\xbeevanje in \xc4\x8dlanica delegacije pri Skupni parlamentarni skup\xc5\xa1\xc4\x8dini AKP-EU. Prav tako je bila tudi nadomestna \xc4\x8dlanica v Odboru za regionalni razvoj._NEWLINE_Maja 2019 je bila za evropsko poslanko ponovno izvoljena.\n_START_SECTION_\nZasebno\n_START_PARAGRAPH_\nLeta 1986 se je poro\xc4\x8dila z Romanom Novakom. Poro\xc4\x8dil ju je Marko Ivan Rupnik. Je mati treh otrok \xe2\x80\x93 Sare, Tilna in Rozale. \xc5\xbdivi v Imenjah pri Morav\xc4\x8dah. Govori nem\xc5\xa1ko, angle\xc5\xa1ko in hrva\xc5\xa1ko ter pasivno francosko in italijansko.'